Helsingin keskustakirjasto Oodi

Rakennus

Rakennuksessa on kolme kerrosta, joilla on erilaiset käyttötarkoitukset. Pohjakerros on tarkoitettu kaupunkilaisten kohtaamispaikaksi, ja siellä on elokuvateatteri Kino Regina, monitoimisali Maijansali, digitaalisen taiteen näyttelytila, kahvila-ravintola, kaupungin leikkipuisto Loru sekä EU:n ja Helsingin kaupungin infopisteet . Toisessa kerroksessa on työ-, kokous ja harrastustiloja. Kolmannessa kerroksessa on perinteinen kirjasto kirjakokoelmineen ja lastenosastoineen. Kirjastokerroksessa on 100 000 teoksen kokoelma. Keskustakirjaston vuotuisen kävijämäärän ennustetaan olevan 2 miljoonaa ja päivittäisen kävijämäärän 10 000.
Oodin sisällä sijaitsee Helsingin kaupungin leikkipuisto Loru, jossa järjestetään arkipäivisin ohjattua lasten toimintaa.

Arkkitehtikilpailu

Helsingin kaupunki järjesti kirjaston suunnittelusta avoimen kaksivaiheisen kansainvälinen arkkitehtuurikilpailun Metropolin sykkivä sydän, joka alkoi tammikuussa 2012 ja päättyi kesäkuussa 2013. Kilpailu oli osa Maailman muotoilupääkaupunki Helsinki 2012 -ohjelmaa.
Ensimmäinen vaihe, joka alkoi tammikuussa 2012 ja päättyi huhtikuussa 2012, oli avoin kilpailu ja siihen tuli 544 ehdotusta. Kaikki työt olivat nähtävillä Jätkäsaaren Bunkkerissa keväällä 2012, yleisö sai äänestää ehdotuksista suosikkiaan. Kilpailun tuomaristo valitsi jatkoon toiselle kierrokselle kuusi ehdotusta marraskuussa 2012. Ne olivat esillä Meilahden taidemuseossa. Yleisö sai kommentoida ja äänestää omaa suosikkiaan toisen vaiheen töistä verkossa, näyttelyssä ja kaupunkinäytöillä. Yleisön suosikiksi valikoitui The Diagonal Agora, toiseksi tuli Käännös.
Kilpailun lopputulos julkistettiin Helsingin Musiikkitalossa järjestetyssä tilaisuudessa 14. kesäkuuta 2013. Kilpailun voitti Arkkitehtitoimisto ALA:n ehdotus Käännös, jonka tekijät ovat Juho Grönholm, Antti Nousjoki, Janne Teräsvirta ja Samuli Woolston pääavustajinaan Aleksi Niemeläinen, Jussi Vuori sekä Erica Österlund. Voittanut ehdotus on puurunkoinen ja puujulkisivuinen. Toista palkintoa ei jaettu, jaetun kolmannen palkinnon saivat Arkkitehtitoimisto Playan ehdotus LibLab ja Verstasarkkitehtien Kasi.
Tuomaristo luonnehtii voittajaa muun muassa seuraavasti:

»Ehdotuksen arkkitehtuuri on erittäin korkeatasoista, rennon suurpiirteistä ja mieleenpainuvaa. Ehdotus antaa erinomaiset lähtökohdat kirjaston täysin uudenlaisen toiminnallisen konseptin kehittämiseen. Rakennuksessa on ainutkertaista puhuttelevuutta ja sillä on edellytykset nousta uudeksi merkkirakennukseksi jonka niin Helsingin asukkaat, kirjaston käyttäjät kuin henkilökunta kokevat omakseen.» 
Kaupunkilaiset on otettu mukaan keskustakirjaston suunnitteluun aktiivisesti. Hankkeen suunnittelijat uskovat, että toimivan kirjaston synnyttämiseksi tarvitaan muutakin kuin arkkitehtien ja asiantuntijoiden kynänjälkeä: kaupunkilaisten ja kumppanien tarpeet halutaan ottaa osaksi suunnitteluprosessia.

Kustannukset

Hankkeen kustannusarvio oli noin 100 miljoonaa euroa, josta valtio maksoi kolmanneksen. Suomen hallitus valitsi keskustakirjaston Suomen itsenäisyyden 100-vuotisjuhlahankkeeksi ja valtio sitoutui rahoittamaan hanketta 30 miljoonalla eurolla. Kaupunki lupautui maksamaan hankkesta noin puolet. Rahoituksesta puuttui edelleen 16 miljoonaa euroa syyskuussa 2014.

Tunnustuksia

Oodi palkittiin vuonna 2018 Vuoden teräsrakenne -palkinnolla. Rakennuksen arkkitehtisuunnittelun teki Arkkitehtitoimisto ALA ja rakennussuunnittelun Ramboll Finland.
Oodi valittiin elokuussa 2019 vuoden parhaaksi yleiseksi kirjastoksi Ateenassa kansainvälisessä kirjastokonferenssissa.